সংবাদ সম্মেলনে টিআইবি’র পক্ষ থেকে বেসরকারি চিকিৎসাসেবার মানোন্নয়নসহ এ খাতে স্বচ্ছতা, জবাবদিহিতা ও সুশাসন বৃদ্ধির লক্ষ্যে নিয়ন্ত্রণ ও পরিদর্শন কার্যক্রম জোরদারকরণের সুপারিশ করা হয়। এ লক্ষ্যে বেসরকারি চিকিৎসাসেবা নিয়ন্ত্রণ ও তদারকি সংক্রান্ত খসড়া আইনটি চূড়ান্ত করে আইন হিসেবে প্রণয়নসহ সংশ্লিষ্ট নিয়ন্ত্রক ও তদারকি প্রতিষ্ঠানসমূহের সার্বিক সক্ষমতা বৃদ্ধির সুপারিশ করা হয়। অন্যান্য সুপারিশগুলোর মধ্যে রয়েছে: নার্সিং হোম, ক্লিনিক, জেনারেল হাসপাতাল, বিশেষায়িত হাসপাতাল ও রোগ-নির্ণয় কেন্দ্রগুলোর সুনির্দিষ্ট সংজ্ঞা নির্ধারণসহ সেবার ধরন ও শয্যার সংখ্যা অনুযায়ী এগুলোর শ্রেণিকরণ; শ্রেণি অনুযায়ী অবকাঠামো, জনবল, যন্ত্রপাতি, বর্জ্য ব্যবস্থাপনা প্রভৃতি সংক্রান্ত ন্যূনতম মানদ-, সেবার মূল্য, নিবন্ধন ও নবায়ন ফি নির্ধারণ; নিবন্ধনের জন্য প্রয়োজনীয় ছাড়পত্রের বাধ্যবাধকতা নিশ্চিতকরণ; বেসরকারি চিকিৎসাসেবা প্রতিষ্ঠানগুলোকে তথ্য অধিকার আইনের আওতায় নিয়ে আসা এবং আইন ও নিয়ম ভঙ্গকারী ব্যক্তি ও প্রতিষ্ঠানের বিরুদ্ধে শাস্তির পরিমাণ সময়োপযোগী ও বাস্তবসম্মতভাবে বৃদ্ধিকরণ। এছাড়াও, লাইসেন্স আবেদন ও নবায়নে অনলাইন ব্যবস্থার প্রচলন; স্বাস্থ্য অধিদপ্তর থেকে নিবন্ধন প্রাপ্তি ও নিবন্ধন নবায়নে তৃতীয় পক্ষ দ্বারা নিরীক্ষা ও যাচাইয়ের ব্যবস্থা গ্রহণ; প্রতিষ্ঠান ও সেবা সম্পর্কিত হালনাগাদ তথ্য স্বাস্থ্য অধিদপ্তর কর্তৃক সংরক্ষণ; এবং অনিবন্ধিত সকল চিকিৎসাসেবা প্রতিষ্ঠানকে চিহ্নিত করে এসব প্রতিষ্ঠানের বিরুদ্ধে আইন অনুযায়ী ব্যবস্থা গ্রহণের সুপারিশ করে টিআইবি।